KLASA:400-06/19-01/03

**GRADONAČELNIK**

Banjavčićeva 9, 47000 Karlovac

tel: 047 628 100

fax: 047 628 134

email: gradonacelnik@karlovac.hr

URBROJ: 2133/01-04/01-19-2

Karlovac, 28.10.2019.

Poštovane Karlovčanke i Karlovčani,

Grad Karlovac predstavlja vam Nacrt proračuna Grada Karlovca za 2020. godinu.

Ukupni prihodi proračuna Grada Karlovca ovim proračunom planirani su na razini od 362,8 mil. kn s uključenim vlastitim prihodima proračunskih korisnika koji su integrirani u lokalnu riznicu Grada Karlovca sa svim svojim prihodima od obavljanja vlastite djelatnosti, te sa uključenim prihodima od Ministarstva obrazovanja za plaće zaposlenih u osnovnim školama.

U ovom osvrtu i sažetom pregledu proračuna nastojao sam dati najvažnije obrise rada gradske uprave u 2020. Moram naglasiti da su svi navedeni projekti i oni koji nisu izričito navedeni nastali u stalnoj komunikaciji s vama i vijećima Gradskih četvrti i Mjesnih odbora. Jednako tako svjestan sam da ta komunikacija mora biti intenzvnija. Stoga ćemo već narednih dana krenuti sa dodatnim informiranjem svih vas ali i pozivom svima vama da se, koristeći sve dostupne kanale komunukacije, još više informirate i sudjelujete u kreiranju bolje budućnosti i svakodnevnog života u našem gradu.

U prihodima proračuna za 2020. godinu planiran je pad poreznih prihoda za 3% što je posljedica očekivane porezne reforme koja uključuje neoporezivanje ili smanjeno oporezivanje prihoda mladih do 30 godina, te ponovno povećanje neoporezivog dijela plaća svih zaposlenih. Procjene Ministarstva financija su da će mlađi od 30 godina u Karlovcu usljed ove porezne reforme ostvariti ukupno 8,5 mil. kn veće neto plaće. Predstojeća porezna reforma imati će i pozitivnih i negativnih učinaka na porezne prihode Grada, te ih je stoga veoma teško preciznije procjeniti. U tijeku 2019. godine došlo je do osjetnog porasta prihoda od poreza i prireza zbog općeg povećanja plaća zaposlenih u svim sektorima.

Da bismo mogli realizirati ambiciozne planove izgradnje i održavanja cjelokupne komunalne i društvene infrastrukture, značajna sredstva ugovorena su tijekom 2019. godine iz EU fondova, te su neki projekti završeni, a neki započeti i biti će dovršeni tijekom 2020. godine.

Najveći pojedinačni projekt rekonstrukcije dječjeg vrtića Grabrik dovršen je u kolovozu. Rekonstrukcija prometnica je uglavnom dvoršena (Pere Filipca, kralja Zvonimira, rotor Radićeva, očekuje se dovršetak pristupne prometnice do CGO Babina Gora, ali i dovšetak radova na prometnici iznad pothodnika kod tržnice.

Jednako tako smo ponosni na dovršetak Muzeja domovinskog rata Turanj koji je nakon niza godina sukcesivne gradnje napokon u srpnju otvorio svoja vrata. Grad Karlovac je ovim muzejem iskazao trajnu zahvalnost svim braniteljima, ali i svoje opredjeljenje da se nikad ne zaboravi domovinski rat i sve žrtve koje su podnesene za samostalnost naše zemlje.

Zahvaljujući znatnim sredstvima s nacionalne razine do kraja godine trebao bi biti dovršen projekt obnove travnja i atletske staze na nogometnom stadionu Branko Čavlović Čavlek s čime će karlovački atletičari i svi sportaši dobiti reprezentativne uvjete za rad.

Za narednu godinu planirani su prihodi od ostalih subjekata kao što su Hrvatske vode, ŽUC, Kodos i dr. u visini od 12,6 mil.kn, a jednako tako značajna sredstva od 7,3 mil.kn očekujemo iz iz državnog proračuna za provedbu velikih projekata.

U idućoj godini najveći infrastrukturni projekt je Karlovac II koji će zbog opsega i veličine zahvata u više dijelova grada trajati tri godine. U projekt je uključena cjelokupna komunalna infrastruktura Zvijezde: oborinska odvodnja, plinska i toplinska mreža, elektro i telekomunikacijske instalacije, te ceste i nogostupi. Svi smo svjesni da je Zvijezda naš najvrijedniji resurs te da uređenjem komunalne infrastrukture stvaramo preduvjete za daljnje uređenje. Vrijednost cijelog projekta Karlovac II je preko 420 mil. kn, a Grad u tri godine snosi trošak od preko 72 mil.kn.

Jednako važni su i projekti izgradnje dječjeg vrtića Mahično koja je započela ove godine, ali i rekonstrukcija dječjeg vrtića Dubovac sveukupne vrijednosti 15,5 mil.kn čime će se ponovno značajno podići standard smještaja djece u vrtićkim objektima, ali i povećati kapaciteti vrtića.

Slijedeće godine nastavljaju se započeti projekti energetske obnove zgrade Velučilišta i gradske uprave, ali i novi projekti uređenja prometnica, izgradnje grobalja, sanacije klizišta, te i izgradnje dječjih igrališta i nastavka gradnje SRC Mostanje.

Završetkom započetog projekta izgradnje komunalne infrastrukture u poduzetničkoj zoni Gornje Mekušje otvaraju se nove mogućnosti za privlačenje novih poduzetnika, izgradnju proizvodnih kapaciateta i novo zapošljavanje. Ukupna vrijednost ovog projekta je 12,5 mil. kn od čega je preko 70% EU sredstava i sredstava državnog proračuna, a samo 3,4 mil. kn je trebalo osigurati iz gradskog proračuna.

U proračunu naredne godine značajan je naglasak na sufinanciranju projekata energetske učinkovitosti na višestambenim zgradama, te na objektima u Zvijezdi za što je ukupno izdvojeno oko 1,5 mil. kn od čega polovica sredstava iz spomeničke rente koju plaćaju poslovni subjekti.

Nastojimo da Karlovac bude grad poželjan za život. Kako smo i najavljivali cilj nam je racionalizirati poslovanje cjelokupnog gradskog sustava, tvrtki i ustanova. Vjerujemo da će sustav objedinjene nabave i u narednim godinama u još nekim segmentima uspjeti postići dodatne uštede proračunskog novca. Cilj nam je što učinkovitija javna uprava uz učinkovito i svrsishodno trošenje sredstava.

Kako smo najavljivali naša strateška područja rada i razvoja grada su: servis u službi otvaranja novih radnih mjesta, društveno socijalna osjetljivost s naglaskom na mlade, daljnji razvoj turizma i kulture, energetska učinkovitost, komunalno i građevinsko uređenje naše Zvijezde te komunalna infrastruktura na cijelom području grada.

Kad ogovorimo o razvojnim potencijalima grada naglasak smo stavili na velike infrastrukturne projekte koji su u djelokrugu Republike Hrvatske. Maksimalno smo uključeni u okviru svojih nadležnosti kako bi se nacionalni projekti Hrvatskih željeznica, Hrvatskih cesta i Hrvatskih voda uspješno realizirali. Tu prije svega mislimo na projekte drugog kolosijeka Leskovac – Karlovac, sustav obrane od poplava grada Karlovca te projekti koji će podići kvalitetu i sigurnost prometa na državnim cestama koje prolaze kroz Karlovac. U ovoj godini smo potpisali ili su u pripremi sporazumi sa navedenim državnim tvtkama gdje ćemo intenzivno surađivati kako bi Karlovac razvijali kako svi mi to i zaslužujemo.

Jednako tako u narednoj godini ćemo nastaviti sa započetim prostorno planskim dokumentima, prije svega izradom urbanističkih planova desne obale Korane i vojarne Luščić. U tom dijelu očekujemo aktivnu i stručnu raspravu cijele karlovačke stručne javnosti kao i svih zainteresiranih građana jer je ovo velika prilika kako bi Karlovac promišljali ne samo na razini obnove komunalne svakodnevice nego i na razini budućeg razvoja. I dalje ćemo inzistirati da Republika Hrvatska prepozna potrebu aktivacije državne imovine u gradu Karlovcu, što kroz darovanja gradu što kroz vlastito stavljanje u funkciju državne imovine.

U prihodovnoj strani posebnu pažnju ćemo i nadalje posvećivati privlačenjeu sredstava iz EU fondova, ali i iz nacionalnih izvora. U tom kontekstu i naredne godine očekivati će se izuzetni angažman svih gradskih tvrtki i ustanova koje moraju u svom djelokrugu rada akceptirati vlastite razvojne potencijale kako bi bili što učinkovitiji i u skladu sa vremenom u kojem živimo i radimo~~.~~

Za izdvojiti je nastavak programa namijenjenih obiteljima s djecom s ciljem podržavanja obitelji i unaprijeđenja kvalitete odgoja i obrazovanja djece. Brojne su demografske mjere aktivirane u Gradu Karlovcu: od pomoći za novorođenčad, redovne subvencije vrtića, dodatne subvencije za vriće za obitelji s troje i više djece, preko nabave obrazovnog materijala za osnovnoškolce što s kupnjom udžbenika od strane Ministarstva obrazovanja čini značajnu financijsku pomoć roditeljima, pa sve do subvencije prijevoza učenika i učeničkih i studentskih stipendija.

Valja naglasiti da ćemo i sljedeće godine biti dio EU programa koji osiguravaju besplatnu prehranu učenicima u riziku od siromaštva, te pomoćnike u nastavi učenicima kojima je ona potrebna. Jednako tako, zahvaljujući EU sredstvima organiziran je i dvosmjenski rad naših vrtića s nekim novim programima za unaprijeđenje rada dječjih vrtića u Karlovcu

I dalje su naše želje za realizacijom većih projekata izgradnje objekata komunalne i društvene infrastrukture veće u odnosu na naše financijske mogućnosti. Grad Karlovac kao i drugi gradovi osjeća značajan nedostatak financijskih sredstava namijenjenih izgradnji i održavanju komunalne infrastrukture.

Izgradnja i održavanje komunalne infrastrukture financiraju se iz komunalnog doprinosa i komunalne naknade koje Grad naplaćuje od poslovnih subjekata i kućanstva. Već sad imamo visoke standarde gradnje i održavanja komunalne infarastrukture, a ograničenje su nam raspoloživi izvori financiranja.

Sukladno Zakonu o komunalnom gospodarstvu, komunalna naknada mora ubuduće pokrivati troškove održavanja komunalne infrastrukture u funkcionalnom stanju, te djelomično i rashode za izgradnju komunalne infrastrukture. Nastavit ćemo na tragu ovogodišnjih aktivnosti učiniti da što prije sve makadamske prometnice dobiju asfalt, da obnovimo što više prometnica, nogostupa, biciklističkih staza kao i još kvalitetnije uređenje naših parkova i zelenih površina.

Porezni prihodi više nisu izvor kojeg u značajnoj mjeri možemo koristiti za održavanje i građenje komunalne infrastrukture, tim više što porezni prihodi rastu polagano, a više od 50% zaposlenih građana uopće ne plaća porez i prirez na dohodak.

U prethodne dvije godine suočili smo se sa velikim poskupljenjem građevinskih radova što nam se najviše pokazalo na projektu vrtića Grabrik. U 2020. očekujemo sličnu situaciju ali isto tako ćemo činiti sve da maksimalnim angažmanom svih gradskih službi javna sredstva utrošimo što svrsisodnije i učinkovitije.

I u proračunu za 2020. godinu naglasak je stavljen na gospodarstvo te su osigurana sredstva za poticanje poduzetništva, turizma i poljoprivrede iznose ukupno oko 5 mil.kn čime se želi potaknuti daljnji razvoj gospodarstva i zaposlenost. U dijelu razvoja turizma posebnu pažnju stavit ćemo na razvoj manifestacija i naše turističke ponude gdje očekujemo i dajemo maksimalnu podršku Turističkoj zajednici te svim dionicima u turizmu.

Sva dokumentacija za uređenje kina Edison je dovršena, ishođena građevinska dozvola i samo se čeka natječaj za EU sredstva za kulturnu baštinu u funkciji turizma. Nastojimo i vjerujemo da ćemo vrlo brzo osigurati EU sredstva kako bi što prije krenuli s radovima.

Grad je tijekom ove godine pripremio svu dokumentaciju za program razvoja širokopojasnog interneta, privedene su kraju pripremne radnje i očekuje se raspisivanje natječaja za izgradnju telekomunikacijske mreže. Uz nastojanja oko izgradnje infrastrukture paralelno ćemo raditi i na implementaciji Strategije pametnog grada koju smo donijeli u 2018. Posebna zaduženja u tom dijelu imat će gradske tvrtke i ustanove kako bi svoje usluge maksimalno tehnološki unaprijedili i učinili efikasnijima.

Kako je tijekom ove godine Grad Karlovac dobio mogućnost uključenja u tzv. ITU program, provedene su brojne aktivnosti i pripremne radnje za povlačenje značajnih financijskih sredstav iz ovog programa. U program je uz Grad Karlovac uključen i Grad Ozalj i Grad Duga Resa, a realizacija planiranih projekata može se očekivati od 2021.-2023. godine

Jednako tako i dalje smo angažirani oko projekta razvoja geotermalnih potencijala grada Karlovca, te svim potrebnim predradnjama radimo na njegovoj realizaciji. Naravno za ovaj projekt bit će nužno osigurati financiranje iz europskih sredstava.

Nacrt proračuna sastavljen je uvažavajući zakonske propise u poštivanju zakonitog, namjenskog i svrsishodnog korištenja proračunskih sredstava, te u skladu s nadležnostima Grada kao jedinice lokalne samouprave.

U nacrtu proračuna za 2020. godinu vidljivi su svi programi, projekti i aktivnosti koje će Grad Karlovac provoditi tijekom godine sa utvrđenim iznosima i izvorima financiranja istih.

Tijekom javne rasprave svi zainteresirani su pozvani svojim prijedlozima pridonijeti kvaliteti proračuna.

Svaki prijedlog na Nacrt proračuna treba biti obrazložen odnosno argumentiran s točno navedenim iznosima koji se predlažu za novi projekt ili aktivnost. Isto vrijedi ukoliko se prijedlog odnosi na povećanje planiranog iznosa za već postojeći projekt ili aktivnost. Uz prijedlog nove ili povećane vrijednosti projekta ili aktivnosti, prijedlog mora sadržavati i izvor financiranja povećanja planiranog iznosa u Proračunu, odnosno prijedlog koje rashode iz nacrta proračuna smanjiti kako bi se mogao financirati predloženi zahtjev. Bez tog elementa prijedlog izmjena proračunskih rashoda neće biti moguće usvojiti, jer su prihodi proračuna ograničen resurs i nije ih moguće nerealno povećavati, već samo prerasporediti sredstva u okviru rashodnih stavaka.

Javna rasprava otvorena je do 07.studenog 2019. godine. Do tog datuma najkasnije do 15,00 sati trebaju u pisarnici Grada biti zaprimljeni svi prijedlozi i primjedbe naslovljeni na UO za proračun i financije. Prijedlozi i primjedbe koji prispiju u Grad nakon 15,00 sati 07.11.2019. godine smatrati će se zakašnjelima i neće se razmatrati.

Za pomoć potencijalnim predlagateljima izmjena u Nacrtu proračuna Grada Karlovca za 2020.godinu u prilogu dajemo predložak odnosno obrazac koji sadrži bitne elemente svakog prijedloga ili primjedbe na proračun. Obrazac nije obvezan za korištenje, te se prijedlog može dostaviti i u drugačijoj formi.

Još jednom vas pozivamo da svojim konstruktivnim prijedlozima pridonesete kvaliteti proračuna Grada Karlovca, a sve s ciljem da se u narednoj godini ostvari što više željenih programa, projekata i aktivnosti u korist svih Karlovačana.

U ovom osvrtu i sažetom pregledu proračuna nastojao sam dati najvažnije obrise rada gradske uprave u 2020. Moram naglasiti da su svi navedeni projekti i oni koji nisu izričito navedeni nastali u stalnoj komunikaciji s vama i vijećima Gradskih četvrti i Mjesnih odbora. Jednako tako svjestan sam da ta komunikacija mora biti intenzvnija. Stoga ćemo već narednih dana krenuti sa dodatnim informiranjem svih vas ali i pozivom svima vama da se, koristeći sve dostupne kanale komunukacije, još više informirate i sudjelujete u kreiranju bolje budućnosti i svakodnevnog života u našem gradu.

S poštovanjem,

Vaš gradonačelnik

Damir Mandić,v.r.